Drie haasbekkies gesoek vir “GROET DIE GROTHELD”
Daar is eersdaags oudisies vir drie klein haasbekkie seuntjies wat op video hulle verskyning in GROET DIE GROTHELD sal maak. Die seuntjies kan tussen 5 en 7 wees en moenie skaam wees om voor ‘n kamera te verskyn nie. Drama ondervinding is glad nie nodig nie, maar dit sal ‘n aanbeveling wees as hulle darem al ‘n versie by die kunswedstryd gedoen het of in die klas voor mense ‘n gediggie opgesê het. Die belangrikste is dat die outjies glad nie skaam moet wees nie.
Frans Swart, regisseur van GROET DIE GROTHELD sê die outjies speel nogal ‘n kardinale rol in die produksie. “Vir enige seuntjie is sy pa mos sy grootste held. Veral as hy nog ‘n Blou Bul is en hom gereeld Loftus toe neem! Dis presies wat ons met hierdie opnames wil illustreer – my pa is my held!” Swart voeg ook by dat daar ‘n video opname van die seuntjies gemaak sal word wat in die produksie gespeel gaan word. “Ons drie haasbekkies hoef dus nie saam te toer nie.”